**INDOKOLÁS**

**az önkormányzat tulajdonában álló közterületek filmforgatási célú**

**használatának szabályairól szóló 38/2013. (X.2.) önkormányzati rendelet módosításáról szóló önkormányzati rendelethez**

Az önkormányzat tulajdonában álló közterületek filmforgatási célú használatának szabályairól szóló 38/2013. (X.2.) önkormányzati rendelet (a továbbiakban: Ör.) tartalmi felülvizsgálata során észlelésre került, hogy az Ör. a hatályba lépésekor még hatályos, azóta azonban hatályukat vesztett jogszabályokra történő hivatkozásokat tartalmaz. Emiatt vált szükségessé az érintett rendelkezések hatályos jogszabályoknak megfelelő módosítása.

**1. §**

Az Ör. hivatkozik az Európai Közösséget létrehozó Szerződés 87. és 88. cikkelyének a csekély összegű (de minimis) támogatásokra való alkalmazásáról szóló 2006. december 15-i 1998/2006/EK rendeletére (HL L 379/5. 2006.12.28), amely időközben hatályát vesztette, és helyébe az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló, 2013. december 18-i 1407/2013/EU bizottsági rendelet lépett. A § az ennek megfelelő újraszabályozó módosítást tartalmazza.

**2. §**

Az Ör.-ben hivatkozott, a helyi építészeti értékek védelméről szóló 29/1993. (XII.16.) önkormányzati rendelet is hatályát vesztette, az abban hivatkozott szabályt már a településkép védelméről szóló 26/2017. (XII.20.) önkormányzati rendelet tartalmazza. A § az ennek megfelelő újraszabályozó módosítást tartalmazza.

**3. §**

A rendelet hatályba lépését tartalmazza. Az Ör. a fejlesztéspolitikáért felelős miniszternek a 37/2011. (III.22.) Korm. rendelet (a továbbiakban: Korm. rendelet) alapján kiadott állásfoglalása kézhezvételét követő napon lépett hatályba. A Korm. rendelet 7. § (2) bekezdése értelmében az állami támogatásról rendelkező jogszabály tervezetét csak a miniszter 11. § (1) bekezdése szerinti állásfoglalása kiadását követően lehet közigazgatási egyeztetésre bocsátani vagy helyi önkormányzat képviselő-testületének benyújtani. Tekintettel arra, hogy az Ör. módosítása csupán technikai jellegű, más jogszabályok megváltozása miatti módosítást tartalmaz, az állami támogatásról nem rendelkezik, ezért nem szükséges a Korm. rendelet szerinti miniszteri állásfoglalás a hatályba lépéséhez.